1. pielikums

**Grozījumi Augstskolu likumā**

Izdarīt Augstskolu likumā (Latvijas Republikas Saeimas un Ministru Kabineta Ziņotājs, 1996, 1. nr.; 1997, 3. nr.; 2001, 1. nr.; 2003, 12. nr.; 2004, 13. nr.; 2006, 8. nr.; 2007, 6., 11. nr.; 2008, 15. nr.; 2009, 2., 14. nr.; Latvijas Vēstnesis, 2009, 194. nr.; 2010, 38., 206. nr.; 2011, 117., 202. nr.; 2012, 190. nr.; 2013, 40., 92., 188. nr.; 2014, 214., 257. nr.; 2016, 108., 125., 241. nr.; 2017, 90., 236. nr.; 2018, 36., 132., 216. nr.; 2019, 240. nr.; 2020, 80.B, 208., 213., 223. nr.; 2021, 79. A nr.) šādus grozījumus:

 1. Papildināt 52. pantu ar 3.1 daļu šādā redakcijā:

“3.1 Augstskolās un koledžās studējošajiem ir tiesības pretendēt uz stipendiju sociālajam atbalstam (turpmāk – sociālā stipendija). Sociālo stipendiju piešķir no valsts budžeta līdzekļiem, ievērojot studējošā ienākumus, ģimenes stāvokli, sekmes un citus kritērijus. Ministru kabinets atbilstoši sociālās, demogrāfijas un izglītības politikas jomai nosaka sociālās stipendijas piešķiršanas kritērijus un piešķiršanas un administrēšanas kārtību.”;

2. Papildināt pārejas noteikumus ar 56., 57. un 58. punktu šādā redakcijā:

 “56. Šā likuma 52. panta 3.1 daļā minēto stipendiju studējošajiem piešķir no 2021. gada 1. septembra.

57. Ministru kabinets ne vēlāk kā līdz 2021. gada 1. augustam izdara grozījumus Ministru kabineta 2004. gada 24. augusta noteikumos Nr. 740 "Noteikumi par stipendijām" atbilstoši šā likuma 52. panta 3.1 daļā noteiktajam.

58. Ministru kabinets ne vēlāk kā līdz 2022. gada 1. augustam izdara grozījumus Ministru kabineta 2019. gada 25. jūnija noteikumos Nr. 276 “Valsts izglītības informācijas sistēmas noteikumi”, ņemot vērā šā likuma 52. panta 3.1 daļā noteikto.”.

Ministre I. Šuplinska

Vīza:

Valsts sekretārs J. Volberts